Ma van jong sokkerspeler dagvaar binnelandse sakeGeorge en Bampende Maskini. FotoL David Ritchie / ANA Photos Die ma van ŉ 13-jarige sokkerspeler dagvaar die departement van binnelandse sake aangesien sy meen “growwe nalatigheid” deur die departement het haar seun van die geleentheid ontneem om in die buiteland aan sport deel te neem. Bampende Maskini, die ma, het Dinsdag in die parlement emosioneel geraak toe sy LP’s tydens ŉ portefeuljevergadering van komitee oor binnelandse sake toegespreek het. Maskini het in 2000 as ŉ vlugteling van die Kongo in die land aangekom. Haar seun, George, is in 2005 in Suid-Afrika gebore en sy is eers in 2008 permanente burgerskap toegestaan. Dit het dit vir die gesin moeilik gemaak om vir hom ŉ paspoort te kry. Fatima Chohan, adjunkminister van binnelandse sake, het verlede jaar vir George gereël vir reisdokumente vir ŉ skole-sokkertoernooi in Thailand. Toe George egter by die lughawe opdaag, is hy verhoed om om op die vliegtuig te klim aangesien sy reisdokumente aangedui het hy is ŉ Suid-Afrikaner terwyl die strepieskode in sy paspoort aangedui het hy is Kongolees. George is daarna die geleentheid gegun om ŉ sokkertoernooi in Dubai by te woon. Sy droom om in die buiteland te gaan deelneem was egter weer eens aan skerwe toe hy by die lughawe opdaag en meegedeel is dat sy paspoort as “gesteel” op die stelsel gemerk is. “Dit was hartverskeurend. George het gehuil, hy het baie gehuil. Ons almal het in trane by die lughawe uitgebars,” het Maskini aan LP’s gesê. Die Maskini-gesin het sedertdien ŉ regsgeding begin waarin hulle R461 000 eis. Die familie beskuldig die departement van growwe nalatigheid. ŉ Beampte van die departement van binnelandse, wat die vergadering bygewoon het, het gesê ŉ volledige ondersoek oor Maskini se bewerings sal gedoen word.